CELEX: 32015R1556
Language: lt
Date: 2015-06-11 00:00:00
Title: 2015 m. birželio 11 d. Komisijos deleguotasis reglamentas (ES) 2015/1556, kuriuo papildomos Europos Parlamento ir Tarybos reglamento (ES) Nr. 575/2013 nuostatos, susijusios su IRB metodo taikymo nuosavybės vertybinių popierių pozicijoms pereinamuoju laikotarpiu techniniais reguliavimo standartais (Tekstas svarbus EEE)

19.9.2015   
            
            
               LT
            
            
               Europos Sąjungos oficialusis leidinys
            
            
               L 244/9
            
         KOMISIJOS DELEGUOTASIS REGLAMENTAS (ES) 2015/1556
   2015 m. birželio 11 d.
   kuriuo papildomos Europos Parlamento ir Tarybos reglamento (ES) Nr. 575/2013 nuostatos, susijusios su IRB metodo taikymo nuosavybės vertybinių popierių pozicijoms pereinamuoju laikotarpiu techniniais reguliavimo standartais
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 495 straipsnio 3 dalies trečią pastraipą,
   kadangi:
   
               (1)
            
            
               būtina patikslinti sąlygas, kuriomis kompetentingos institucijos gali leisti netaikyti IRB metodo tam tikroms įstaigų ir toje valstybėje narėje esančių įstaigų ES patronuojamųjų įmonių 2007 m. gruodžio 31 d. turėtoms nuosavybės vertybinių popierių pozicijoms;
            
         
               (2)
            
            
               tos sąlygos turėtų būti išdėstytos darniai, kad neturėtų neproporcingo neigiamo poveikio sklandžiam perėjimui nuo režimo, nustatyto nacionalinėje teisinėje tvarkoje perkeliant Europos Parlamento ir Tarybos direktyvą 2006/48/EB (2), ypač jos 154 straipsnio 6 dalį, prie Reglamentu (ES) Nr. 575/2013 nustatyto režimo;
            
         
               (3)
            
            
               nustatant tas sąlygas reikėtų deramai atsižvelgti, kiek tai įmanoma, į teisėtus įstaigų, kurioms buvo leista taikyti išimtį pagal buvusį režimą, galiojusį iki 2013 m. gruodžio 31 d., lūkesčius. Todėl kompetentingoms institucijoms turėtų būti leidžiama taikyti tą išimtį tokioms įstaigoms. Kitoms įstaigoms ta išimtis neturėtų būti taikoma;
            
         
               (4)
            
            
               šis reglamentas pagrįstas techninių reguliavimo standartų projektais, kuriuos Europos bankininkystės institucija pateikė Komisijai;
            
         
               (5)
            
            
               Europos bankininkystės institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (3) 37 straipsnį, pateikti savo nuomonę,
            
         PRIĖMĖ ŠĮ REGLAMENTĄ:
   1 straipsnis
   Kompetentingos institucijos gali leisti įstaigoms ir įstaigų ES patronuojamosioms įmonėms netaikyti Reglamento (ES) Nr. 575/2013 495 straipsnio 1 dalyje nurodyto IRB metodo tik toms jų nuosavybės vertybinių popierių pozicijoms, kurioms 2013 m. gruodžio 31 d. jau buvo leista netaikyti IRB metodo.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. birželio 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 176, 2013 6 27, p. 1.
   
      (2)  2006 m. birželio 14 d. Europos Parlamento ir Tarybos direktyva 2006/48/EB dėl kredito įstaigų veiklos pradėjimo ir vykdymo (OL L 177, 2006 6 30, p. 1).
   
      (3)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).